Patricia King

31
požehnaní pre ženy

Ukážka z elektronickej knihy

This book was first published in the United States by BroadStreet
publishing, 2745 Chicory Road, Racine, WI 53403, with the title 31 Decrees of Blessing for Woman, copyright © 2019, by Broadstreet Publishing Group LLC Translated by permission.

Vydané s povolením Broadstreet Publishing Group LLC.

31 požehnaní pre ženy

Patricia King

Vydavateľ: Christian Project Support, s. r. o., © 2022

www.ver.sk, info@ver.sk

Fotka na obálke: Elina Garipova / Trevillion Images

Preklad: Eva Simo Pelzlová

Jazyková korektúra: Veronika Liptáková

Grafická úprava: www.christianstudio.sk

Spracovanie obálky: Katarína Regásová

Použité citáty z Biblie: Slovenský ekumenický preklad,
Banská Bystrica, 2017. In: www.biblia.sk.

Tlač: Alfa print, s. r. o.

ISBN papierovej knihy: 978-80-8231-031-6

ISBN pdf knihy: 978-80-8231-032-3

ISBN epub knihy: 978-80-8231-033-0

ISBN mobi knihy: 978-80-8231-034-7

Všetky práva vyhradené. Žiadna časť tejto knihy sa bez povolenia vydavateľa nesmie kopírovať v žiadnej forme, okrem krátkych citácií vo vytlačených recenziách.

Vytvorenie elektronickej verzie Dibuk, s. r. o., 2022

Táto úžasná kniha, 31 požehnaní pre ženy od Patricie Kingovej, dá veriacim ženám do rúk nástroje, ako urobiť vyhlásenia, ktoré odomknú požehnania z neba, nasmerujú vaše srdcia k Božiemu slovu a prinesú zmenu  vo vašich životoch. Je to úžasné!

– Jane Hamonová, Vision Church @ Christian International

Patricia Kingová našla kľúč k uvoľneniu Otcovho požehnania prostredníctvom Božieho slova, aby v Ježišovom mene a mocou Ducha Svätého nastal nadprirodzený prielom. Kedykoľvek žiadame o aktuálne Božie slovo do konkrétnej situácie skrze duchovné vyhlásenia, dejú sa zázraky! Pripravte sa na tie najdramatickejšie odpovede na vaše modlitby, aké ste zažili!

– Pastor Tony Kemp, prezident, the ACTS Group

Prečítajte si 31 požehnaní pre ženy a nechajte sa nimi povzbudiť, vybudovať a požehnať.

– Joan Hunterová, autorka a evanjelizátorka v oblasti uzdravovania Božou mocou

Patricia Kingová bola v mojom živote tým hlasom, ktorý ma ako kompas vždy nasmeroval ku Kristovi. Počas mojej cesty s Pánom som bojovala, pretože som nevedela, kým som v Kristovi. Patricia mi svojimi skvelými duchovnými radami a múdrosťou z Písma pomohla odhaliť moju identitu ženy, služobníčky, identitu ženy prinášajúcej duchovné prebudenie a vedúcej v spoločenstve. S čímkoľvek som bojovala, Patriciin biblický vhľad mi vždy v pravý čas pomohol úspešne sa vysporiadať so záležitosťami, ktoré bránili môjmu rastu a víťazstvu. V tejto knihe Patricia sformulovala mocné vyhlásenia, aby takisto pomohla aj vám. Prečítajte si 31 požehnaní pre ženy a pripravte sa na prielom vo vašom živote!

– Katie Souzová, Katie Souza Ministries

Nová kniha Patricie Kingovej, 31 požehnaní pre ženy, bude naisto novým začiatkom vašej viery, oživí vaše srdce a ukáže vám cestu k osobnému víťazstvu. Patricia sa v každom zo svojich denných zamyslení ponára hlboko  do Slova a zároveň sa delí s osobnými príbehmi jej životných zlomov. Každé zamyslenie je zakončené časťou obsahujúcou desať vyhlásení, ktoré čerpá z Božieho slova. Povzbudzujem vás, aby ste tieto vyhlásenia čítali nahlas. Spievajte ich. Zapíšte si ich. Vezmite si ich so sebou do auta alebo vložte do kabelky. Odfoťte si ich do mobilu, tabletu alebo si ich vystavte v kuchyni. Sledovala som Patriciu, ako jej život prekvitá v Bohu a v službe, keď sa stávala smelou vedúcou osobnosťou v Kristovom tele. Vždy brala Božie slovo vážne, verila mu a ohlasovala ho. Teraz nám prináša tieto mocné svedectvá a vyhlásenia. Vezmime Slovo, vyhlasujme ho v našom živote a sledujme, ako Boh koná. Staňme sa odvážnymi Božími ženami.

– Julie Meyerová, autorka knihy Singing the Scriptures, Intotheriver.net

Kedysi som neveril, že prorocké vyhlásenia majú skutočnú moc. Až kým som pozorne nezačal počúvať, čo v tejto knihe učí Patricia Kingová. Ak robíme vyhlásenia so skutočnou vierou a túžbou, dokážu byť nesmierne mocné. Ale neuspokojte sa len s mojimi slovami. Prečítajte si 31 požehnaní pre ženy a získajte požehnanie pre seba a svojich blízkych. Je to mocné!

– Steve Shultz, zakladateľ The Elijah List and Elijah Streams TV

V každej generácii Boh povoláva ľudí, ktorí ohlasujú pravdu. Patricia Kingová je neoblomná v ohlasovaní Pánovej pravdy, odhodlaná bojovníčka, ktorá vytvorila vyhlásenia, raziace cestu dnešnej generácii. Je mi nesmiernou cťou pridať moje požehnanie pre túto knihu plnú požehnaní, vytvorenú výnimočne pre dnešné ženy. Ďakujem, Patricia!

– Dr. James W. Goll, zakladateľ služby God Encounters Ministries, GOLL Ideation LLC

Úvod

Som žena milujúca Pána a vyhlasovanie právd, založených na Božom slove, prinieslo zásadný prevrat do môjho osobného života, rodiny, vzťahov aj služby. Odkedy som plná viery pravidelne vyhlasovala pozitívne slová pravdy, zažila som rast a násobenie požehnania v každej oblasti môjho života. S mnohými ženami, ktorým som bola vedúca a poradkyňa, som sa podelila o tieto drahocenné nástroje vedúce k úspechu a zistila som, že to malo veľký vplyv  na ich životy. Začali naplno prežívať Božiu milosť.

Slovo dekrét – vyhlásenie je právny pojem, ktorý znamená:

Úradný rozkaz vydaný osobou, ktorá má moc, alebo vydaný vládou.

Úradné rozhodnutie vydané súdom.

Slová, ktoré vyslovujeme, majú moc a môžu potenciálne prinášať život alebo smrť (porov. Jk 3,5–10). No keď urobíme vyhlásenie založené na slovách samotného Boha, potom skrze naše slová prúdi sila, ktorá prekoná každú inú moc.

Ježiš povedal: „Duch oživuje, telo nič neosoží! Slová, ktoré som vám povedal, sú Duch a život“ (Jn 6,63). Jeho slová sú plné moci a dokážu vytvoriť jeho kráľovstvo slávy na zemi. Keď vyhlásite Božie slovo vo viere, aktivuje sa, aby prinieslo jeho vôľu a zmysel do vášho života.

Pozrite sa bližšie na nasledujúce povzbudenie z Písma a uvedomte si, aké silné je jeho Slovo: „Veď Božie slovo je živé a účinné, ostrejšie ako akýkoľvek dvojsečný meč. Preniká až po oddelenie duše od ducha a kĺbov od špiku a rozsudzuje túžby a úmysly srdca“ (Heb 4,12).

Keď vyhlasujeme Božie slovo, je živé, plné moci a stáva sa skutočnosťou. Podľa Knihy proroka Izaiáša 55,11 sa nevracia naprázdno, ale urobí všetko, na čo bolo poslané. Božie slovo  je konečná autorita. Ak to Boh povedal, tak to aj naplní!

V Knihe Jób nachádzame takéto mocné vyhlásenie: „Čo rozhodneš, to sa stane, a nad tvojimi cestami zažiari svetlo“ (Jób 22,28).

V Knihe Ester 8,8 objavujeme ďalšie potvrdenie tejto pravdy: „Listinu napísanú v mene kráľa a zapečatenú kráľovským pečatným prsteňom nemožno totiž odvolať.“

Ježiš, náš večný Kráľ, nám dal všetky nádherné prisľúbenia v Božom slove. Sú pre radosť každého Božieho dieťaťa. Keď vo viere vyhlásite tieto požehnania, stanú sa. Je to ako budovanie základov, konštrukcie v duchovnom svete, ktoré potom Božia moc naplní uskutočnením jeho prisľúbení. Slovo, ktoré vyhlasujete, vzápätí spôsobuje aj uskutočnenie toho, čo vyhlasujete. Každé slovo, ktoré vyhlásite, má istú moc.

Táto kniha chce inšpirovať ženy každodennými zamysleniami a rozjímaním, založenom na životodarnom Božom slove. Tieto rozjímania obrátia vašu pozornosť na srdce Boha a jeho úžasné zámery pre váš život. Každé zamyslenie je zakončené desiatimi mocnými vyhláseniami – dekrétmi, ktoré vychádzajú z Božieho slova. V spodnej časti na každej strane s vyhláseniami nájdete aj príslušné verše z Biblie, ktoré si môžete čítať aj individuálne. Citáty z Písma vám pomôžu prijať plný význam vyhlásení, keď budete meditovať nad pravdou, ktorú obsahujú, a dovolíte im, aby obnovili vašu myseľ. Na záver každého rozjímania je denná aktivita, súvisiaca s jednotlivými vyhláseniami. Konkrétne konanie na základe Božieho slova vám pomôže zapečatiť ho vo vašom srdci a živote.

Na každý deň v mesiaci nájdete v tejto knihe jedno rozjímanie. Ako nimi budete prechádzať, sledujte ako rastie vaša istota a duchovná sila. Ak budete Bohu venovať pozornosť každý deň, určite nastanú zmeny. Využite túto knihu na požehnanie vo všetkých aspektoch vášho života.

Keď sa začnete viac zameriavať na Božie slovo, prinesie vám to úžitok v mnohom:

Slovo, nad ktorým budete meditovať vo vyhláseniach, sa nevráti naprázdno, ale urobí všetko, na čo bolo poslané (porov. Iz 55,11).

Vaše vyhlásenia Slova budú uskutočňovať Božiu vôľu vo vašom živote a umožnia Duchu Svätému naplniť jeho vôľu (porov. Heb 11,3).

Skrze Slovo, ktoré vyhlásite, sa k vám priblížia anjeli, aby konali vo vašom mene, lebo vy ste sa stali hlasom Boha pre jeho Slovo, ktoré sa bude šíriť na zemi (porov. Ž 103,20).

Slovo, ktoré vyhlásite, bude žiariť a prenikať tmy (porov. Ž 119,130).

Keď budete vo viere ohlasovať jeho prisľúbenia, ktoré dostali veriaci, požehnania budú nad vami.

Skrze vyhlásenia plné viery, Boh vytvorí vo vašom živote a na zemi to, čo predtým nebolo (porov. Rim 4,17).

Vyhlásené Slovo funguje ako zbraň duchovného boja a zaisťuje víťazstvo pre váš život (porov. Ef 6,10–11 a 17; 2 Kor 10,3–5).

Slovo, ktoré vyhlásite, vás zbuduje a vnútorne posilní (porov. Ef 3,16).

Slovo, ktoré vyhlásite, je ako semienko, ktoré klíči a prináša úrodu, podľa svojho druhu (porov. Mk 4,3–20).

Posvätenie (to, ako si vás Boh vyvolil pre svoje zámery) sa aktivuje ohlasovaním Božích právd, ktoré sú vyslovené nad vaším životom (porov. Jn 17,17).

Modlím sa za to, aby počas tejto 31-dňovej cesty, keď budete rozjímať nad vyhláseniami Božích právd, bol váš život obohatený a nadmieru požehnaný. Nech na vás skutočne zostúpi Božie požehnanie a prenikne všetky oblasti vášho života: „Keď budeš poslúchať slovo Hospodina, svojho Boha, spočinú na tebe všetky tieto požehnania a budú ťa sprevádzať“ (Dt 28,2).

Patricia

Deň 1

Požehnaná  inšpirujúcimi slovami z Božieho srdca

Slová kráľa Lemuela a výpovede,  ktorými ho poúčala jeho matka.

Prís 31,1

Keď Boh stvoril ženu, vložil do nej materinské city a inštinkty. Každý človek, ktorého Boh stvoril, či už je to muž alebo žena, má v sebe miesto, ktoré musí byť vyplnené materinskou výchovou. Kráľ Lemuel si vzal k srdcu inšpirujúce slová svojej matky, ktoré mali na neho obrovský vplyv – až do tej miery, že týmto slovám je venovaná celá kapitola Biblie.

Všetci máme alebo sme mali matku. Možno vo vašom živote chýbala alebo sa o vás nedokázala postarať a vychovať vás tak, ako ste potrebovali, ale všetci sme na tomto svete vďaka tomu, že sme mali matku – osobu, ktorá nám dala život.

O výchove kráľa Dávida vieme veľmi málo, ale v Písme vidíme, že vo svojej rodine nebol veľmi ctený a vážený. Keď sa všetci jeho bratia zoradili pred Samuelom, aby vybral jedného z nich za kráľa, o Dávidovi nikto ani neuvažoval. Keď sa Samuel opýtal, či majú ešte ďalších synov, jeho rodina zaváhala a potom podotkli, že je tu ešte najmladší syn, ktorý chová ovce a ktorý nemá príliš veľkú hodnotu. Dávid sa tiež zmienil o úlohe svojich rodičov v jeho živote v Žalme 27,10: „Keby ma otec i matka opustili, Hospodin by sa ma ujal.“

Každé dieťa potrebuje byť chválené, akceptované, opatrované a milované. V Dávidovom prípade tieto životné potreby pre nedostatky rodičov vyplnil sám Boh. Otcovská i materinská láska sú obe zároveň obsiahnuté v Bohu.

Rovnako ako v Dávidovom prípade, Boh chce vyplniť aj vaše potreby. Možno chápete Dávidove odmietnutie alebo nedostatok hodnoty, ktorú Dávid pociťoval (či už to bol člen vašej rodiny, kto vás odmietol alebo niekto iný blízky). Nezáleží na tom, aká bola vaša vlastná matka, aké vzory matiek ste vnímali v detstve, stretávali v kostole, aké ďalšie príklady materstva ste zažili v rôznych obdobiach. Boh je tu, aby zaplnil každú medzeru, ktorá vo vašom živote vznikla.

Ak sa obzriete späť na svoj život, zistíte, že Boh tu bol vždy, aby vám dával inšpirujúce slová, ktoré prúdili z jeho materinskej lásky, ktorú takisto Boh vo svojej dokonalosti vlastní. Možno si pamätáte slová vašej starej mamy, ktorými vám prehovorila do života. Alebo slová vašej mamy, tety, priateľa, známeho, alebo duchovného vodcu, ktoré mali veľký vplyv na váš život. Boh týchto ľudí použil na to, aby vás nasýtil životodarnými materinskými slovami. Slovami, ktoré si budete pamätať tak isto, ako si kráľ Lemuel pamätal slová múdrosti, ktoré mu Boh povedal skrze jeho matku. Tieto slová mali trvalý vplyv na jeho život. To je zrejmé aj z toho, že z Biblie sa o ňom nedozvieme viac, okrem týchto poučení od jeho matky.

Boh dnes v Kristovom tele vychováva mnoho žien, aby jeho deti duchovne rástli. Pre tých, ktorí nemali šancu prijať jeho materinskú lásku skrze svoju matku, Boh vychováva duchovné matky, ktoré sú ním pomazané, aby dal svojim deťom všetko, čo potrebujú.

Ako žena potrebujete Boží materinský vplyv a povzbudenie, ale v Kristovi ste tiež dostali schopnosť odovzdávať jeho starostlivosť druhým. On volá ženy, aby povstali  a zastupovali jeho materinskú lásku a múdrosť pre tých, ktorí vyrastajú, aby plnili svoje povolanie a Božiu vôľu. Verím, že volá aj vás.

Vyhlásenia

Vyhlasujem, že:

Prijímam Božie slová inšpirované Duchom Svätým, ktoré ku mne hovorí ako keď starostlivá matka prejavuje svoju lásku.

Som naplnená touto láskou, prežívajúc jeho staros tlivosť a nič ma nikdy nemôže oddeliť od Božej lásky, ktorú na mňa vylieva.

Božia láska ku mne sa nikdy nevyčerpá; je veľká a odpúšťajúca, je veľmi jemná a láskavá.

Božia láska je nado mnou ako zástava, ktorá ma ukrýva a dáva mi víťazstvo, vedie ma cestou, ktorou mám kráčať.

Nasledujem Boha, pretože ma priťahuje svojou dôvernou materinskou a vyživujúcou láskou.

Bola som povolaná poznať Božiu materinskú starostlivosť a Božiu hojnú lásku, ktorá prevyšuje každé poznanie, a tak som naplnená jeho plnosťou.

Skutočne som objektom najhlbšej Božej lásky a náklonnosti.

Vďaka jeho láske ku mne nikdy nezahyniem, ale budem mať večný život s ním a som schopná rozdávať jeho lásku a život iným.

Božia láska prúdi vo mne ako čerstvý dážď z neba a napĺňa ma dokonalým pokojom, múdrosťou a poznaním, o ktoré sa môžem podeliť s ostatnými.

Pán na mňa vylieva svoju nekonečnú lásku každý deň, vďaka čomu som schopná slobodne milovať druhých a inšpirovať ich v Božej láske.

Vyhlásenia sú založené na nasledujúcich citátoch z Biblie: Prís 31,1; Jer 31,3; 1 Jn 3,1; Rim 8,38–39; 1 Kor 13,4; 7–8; Vľp 1,2 a 4,2–4; Ef 3,18–20; Jn 3,16; Ž 42,9; Lk 6,35.

Aktivita

Urobte si čas byť osamote s Bohom a poproste ho, aby vám pripomenul kľúčové inšpirujúce slová, vypovedané  vo vašom živote, ktoré predstavujú jeho materinské srdce. Napíšte si ich a rozjímajte o nich. Počas týždňa pridávajte do zoznamu ďalšie veci, na ktoré si spomeniete.

Napíšte ďakovný list ľuďom, ktorí ovplyvnili váš život týmito inšpirujúcimi slovami.

Koniec ukážky